Πρωτόκολλο Έρευνας
Τίτλος: Ο Ρόλος της Ανακουφιστικής Φροντίδας στην Πρόληψη των Συμπτωμάτων  Μετατραυματικού Στρες σε Πενθούντες Φροντιστές Ασθενών με Καρκίνο

1. Σκοπός της Έρευνας
Σκοπός της παρούσας έρευνας είναι η διερεύνηση του ρόλου της ανακουφιστικής φροντίδας που παρέχεται σε ασθενείς με καρκίνο κατά τη διάρκεια της νόσου τους, ως πιθανού προστατευτικού παράγοντα για την ψυχική υγεία των πενθούντων φροντιστών τους μετά τον θάνατο του ασθενούς. Ειδικότερα, η μελέτη αποσκοπεί στην εξέταση του κατά πόσο η ύπαρξη, η εμπειρία και η ποιότητα της παρεχόμενης ανακουφιστικής φροντίδας σχετίζονται με χαμηλότερα επίπεδα συμπτωμάτων μετατραυματικού στρες, παρατεταμένου πένθους και καταθλιπτικής συμπτωματολογίας κατά την περίοδο του πένθους.

2. Θεωρητικό Υπόβαθρο
Η παρούσα μελέτη βασίζεται στη σύγχρονη αντίληψη της ανακουφιστικής φροντίδας ως μιας ολιστικής προσέγγισης, η οποία δεν εστιάζει αποκλειστικά στον ασθενή αλλά επεκτείνεται και στην υποστήριξη της οικογένειας και των φροντιστών του. Σύμφωνα με τις αρχές της ανακουφιστικής φροντίδας, η βελτίωση της ποιότητας ζωής αφορά τόσο τον πάσχοντα όσο και το άμεσο υποστηρικτικό του περιβάλλον, αναγνωρίζοντας ότι η σοβαρή νόσος επηρεάζει ολόκληρο το οικογενειακό σύστημα.
Παρότι η διεθνής βιβλιογραφία έχει αναδείξει τη σημαντική ψυχολογική επιβάρυνση των φροντιστών ασθενών με καρκίνο, καθώς και την αυξημένη πιθανότητα εμφάνισης συμπτωμάτων άγχους, κατάθλιψης και ψυχικής εξουθένωσης, η ψυχική προσαρμογή των φροντιστών μετά τον θάνατο του ασθενούς παραμένει ένα πεδίο που έχει διερευνηθεί σε μικρότερο βαθμό. Ειδικότερα, περιορισμένα είναι τα διαθέσιμα δεδομένα σχετικά με τον ρόλο της ανακουφιστικής φροντίδας ως πιθανού προστατευτικού παράγοντα έναντι της εμφάνισης συμπτωμάτων μετατραυματικού στρες, παρατεταμένου πένθους και καταθλιπτικής συμπτωματολογίας κατά την περίοδο του πένθους (Hudson et al., 2010)
Θεωρητικά, η ανακουφιστική φροντίδα δύναται να λειτουργήσει προστατευτικά μέσω πολλαπλών μηχανισμών. Η έγκαιρη ενημέρωση για την πορεία της νόσου, η ενεργός συμμετοχή στη λήψη αποφάσεων, η ψυχολογική υποστήριξη, η διαχείριση της αβεβαιότητας και η προετοιμασία για το τέλος της ζωής ενδέχεται να ενισχύσουν την αίσθηση ελέγχου και κατανόησης της κατάστασης από την πλευρά των φροντιστών (López Pérez et al., 2022).
Η βιβλιογραφία έχει αναδείξει ότι η προετοιμασία για τον επικείμενο θάνατο του ασθενούς αποτελεί σημαντικό προστατευτικό παράγοντα για την ψυχολογική προσαρμογή των φροντιστών μετά την απώλεια. Ειδικότερα, η καλύτερη ενημέρωση για την πορεία της νόσου, η αυξημένη προβλεψιμότητα των εξελίξεων και η ψυχολογική προετοιμασία για τον θάνατο φαίνεται να σχετίζονται με χαμηλότερα επίπεδα ψυχολογικής δυσφορίας και ευνοϊκότερη προσαρμογή κατά την περίοδο του πένθους. Υπό το πρίσμα αυτό, η ανακουφιστική φροντίδα δύναται να συμβάλει στη μείωση της ψυχολογικής επιβάρυνσης των φροντιστών μέσω της ενίσχυσης της προετοιμασίας τους για την απώλεια και της παροχής κατάλληλης ψυχοκοινωνικής υποστήριξης (Kim et al., 2017).
Με βάση τα παραπάνω, η παρούσα μελέτη εξετάζει την υπόθεση ότι η παροχή και η ποιότητα της ανακουφιστικής φροντίδας κατά τη διάρκεια της νόσου ενδέχεται να σχετίζονται με ευνοϊκότερη ψυχολογική προσαρμογή των φροντιστών μετά τον θάνατο του ασθενούς, όπως αυτή εκφράζεται μέσω χαμηλότερων επιπέδων μετατραυματικού στρες, παρατεταμένου πένθους και καταθλιπτικής συμπτωματολογίας.

3. Ερευνητικές Υποθέσεις
H1: Η λήψη ανακουφιστικής φροντίδας σχετίζεται με χαμηλότερα επίπεδα συμπτωμάτων μετατραυματικού στρες στους πενθούντες φροντιστές.
H2: Η λήψη ανακουφιστικής φροντίδας σχετίζεται με χαμηλότερα επίπεδα συμπτωμάτων παρατεταμένου πένθους στους πενθούντες φροντιστές.
H3: Η λήψη ανακουφιστικής φροντίδας σχετίζεται με χαμηλότερα επίπεδα καταθλιπτικής συμπτωματολογίας στους πενθούντες φροντιστές.
H4: Υψηλότερα επίπεδα ικανοποίησης από την παρεχόμενη φροντίδα, όπως αυτά αποτυπώνονται στο FAMCARE, σχετίζονται με χαμηλότερα επίπεδα μετατραυματικού στρες.
H5: Υψηλότερα επίπεδα ικανοποίησης από την παρεχόμενη φροντίδα σχετίζονται με χαμηλότερα επίπεδα παρατεταμένου πένθους.
H6: Υψηλότερα επίπεδα ικανοποίησης από την παρεχόμενη φροντίδα σχετίζονται με χαμηλότερα επίπεδα καταθλιπτικής συμπτωματολογίας.

4. Μεθοδολογία

4.1 Σχεδιασμός Έρευνας
Η παρούσα μελέτη θα βασιστεί καταγραφή ερωτηματολογίων, θα είναι δηλαδή μελέτη παρατήρησης.

4.2 Δείγμα
Το δείγμα θα αποτελείται από ενήλικες φροντιστές (ηλικίας 18 ετών και άνω) ασθενών με καρκίνο, οι οποίοι έχουν βιώσει την απώλεια του ασθενούς που φρόντιζαν. Ιδανικά το ελάχιστο μέγεθος του δείγματος είναι 90 (30 άτομα από κάθε ομάδα: α) εξειδικευμένη Μ.Α.Φ.Α,  γενικευμένη Μ.Α.Φ.Α, Μ.Α.Φ.Α όχι). Στην περίπτωση που το μέγεθος είναι μικρότερο του 90 η στατιστική ανάλυση θα προσαρμοστεί καταλλήλως.

4.3 Κριτήρια Ένταξης
· Ηλικία 18 ετών και άνω.
· Ιστορικό φροντίδας ατόμου με διάγνωση καρκίνου.
· Θάνατος του ασθενούς πριν από τη συμμετοχή στην έρευνα.
· Ηλεκτρονική συγκατάθεση συμμετοχής.
· Από τη διάγνωση έως και το θάνατο του ασθενούς να μεσολάβησε διάστημα άνω των τριών μηνών.
· Από το θάνατο του ασθενούς να έχουν περάσει  12 μήνες και άνω. 
· Οι κύριοι φροντιστές να μην ήταν πάνω από δύο άτομα.

4.4 Κριτήρια Αποκλεισμού
· Ηλικία μικρότερη των 18 ετών.
· Μη ολοκλήρωση του ερωτηματολογίου.

4.5 Εργαλεία Μέτρησης
· Δημογραφικό ερωτηματολόγιο και ερωτήσεις σχετικά με την εμπειρία φροντίδας.
· Family Satisfaction with Advanced Cancer Care Scale (FAMCARE).
· International Prolonged Grief Disorder Scale (IPGDS).
· Patient Health Questionnaire-2 (PHQ-2).
· International Trauma Questionnaire (ITQ).

4.6 Διαδικασία Συλλογής Δεδομένων
Η συλλογή των δεδομένων θα πραγματοποιηθεί ηλεκτρονικά μέσω της πλατφόρμας Google Forms. Η συμμετοχή θα είναι εθελοντική και ανώνυμη. Πριν από τη συμπλήρωση του ερωτηματολογίου, οι συμμετέχοντες θα ενημερώνονται για τον σκοπό της έρευνας και θα παρέχουν ηλεκτρονικά τη συγκατάθεσή τους. Τα ερωτηματολόγια θα αναρτηθούν σε ιστοσελίδες με βασικό περιεχόμενο τις ογκολογικές νόσους. Τα ερωτηματολόγια θα παραμείνουν ανοιχτά έως τις 10 Αυγούστου (καταληκτική ημερομηνία) ή έως ότου συγκεντρωθεί ο απαραίτητος αριθμός ερωτηματολογίων.  

5. Στατιστική Ανάλυση
Θα πραγματοποιηθεί περιγραφική στατιστική για τα δημογραφικά χαρακτηριστικά του δείγματος. Η αξιοπιστία των εργαλείων θα εξεταστεί μέσω του συντελεστή Cronbach's α. Οι σχέσεις μεταξύ των μεταβλητών θα διερευνηθούν μέσω του συντελεστή συσχέτισης του  Pearson ή και μοντέλων παλινδρόμησης αν και όπου κριθεί κατάλληλο. Για τη σύγκριση ομάδων θα χρησιμοποιηθούν t-test ή ανάλυση διακύμανσης (ANOVA), όπου κρίνεται κατάλληλο. 

6. Ηθικά και Δεοντολογικά Ζητήματα
Η συμμετοχή θα είναι εθελοντική και ανώνυμη. Οι συμμετέχοντες θα έχουν τη δυνατότητα να αποχωρήσουν οποιαδήποτε στιγμή πριν από την οριστική υποβολή του ερωτηματολογίου. Τα δεδομένα θα χρησιμοποιηθούν αποκλειστικά για ερευνητικούς σκοπούς και θα τηρούνται σύμφωνα με τις αρχές προστασίας προσωπικών δεδομένων και τις διατάξεις του Γενικού Κανονισμού Προστασίας Δεδομένων (GDPR).

